Rød blok har vedtaget en helt ny lov, der giver arbejdsløse migranter og indvandrere højere ydelser. Loven kunne have været forhindret, hvis 60 folketingsmedlemmer havde benyttet sig af grundlovens paragraf 42 og skrevet under på, at de ville sende den til folkeafstemning. Det krævede imidlertid mandater fra Venstre, og det ville Venstre ikke.

Nye Borgerliges formand, Pernille Vermund, udtaler følgende til Berlingske:

Mit indtryk er, at særligt Venstre er bange for, at hvis man tager paragraffen i brug, vil den også kunne bruges mod dem, hvis magten skifter. Det er hyklerisk, at man ikke vil skrive under på folkeafstemningen, når Venstre har tordnet imod de højere ydelser og har haft travlt med at forklare danskerne, hvor skadelige de er for vores samfund.

Venstres Morten Dahlin tager i samme artikel til genmæle:

Det er vigtigt at pointere, at de højere sociale ydelser er til skade for Danmark, og derfor stemmer vi imod dem. Men vi er imod at bringe alle lovforslag, vi ikke er enige i, til folkeafstemning. Det er ikke sådan, vi laver folkestyre i Danmark. Det er sådan, man gør i Schweiz. Vi har repræsentativt demokrati, og det er vi glade for. Hvis noget er hyklerisk, er det at slå sig op på, at man gerne vil beskytte Danmark og de danske værdier og så ønske schweiziske tilstande.

Min kommentar:

Det er en paragraf i Danmarks Riges Grundlov, der sikrer, at 60 folketingsmedlemmer kan sende et netop vedtaget lovforslag til folkeafstemning. Det er derfor rent vrøvl, når Venstre påstår, at Nye Borgerlige vil indføre schweiziske tilstande.

I øvrigt er det påfaldende, at det er den relativt ukendte Morten Dahlin, der udtaler sig på vegne af Venstre. I en så vigtig sag som denne burde formand Jakob Ellemann-Jensen egentlig på banen. Men han ved godt, at Venstres argumentation overhovedet ikke hænger sammen. Derfor skubber han den unge Dahlin frem foran sig for at tage imod tæskene.